דוח חדש של מכון המחקר NGO Monitor המתפרסם היום (ב'), חושף כי בין השנים 2012-2016, הועברו למעלה מחצי מיליארד ש״ח (515 מיליון) ל-39 ארגונים ישראלים המשפיעים על שיח זכויות האדם בישראל. המחקר מראה כי 60% מהמימון (310 מיליון ש"ח) הגיע מממשלות זרות באופן ישיר ועקיף, ואילו היתר מקרנות ותורמים פרטיים. 72% מהארגונים שנבדקו קיבלו למעלה ממחצית התרומות מממשלות זרות.
המימון הממשלתי מגיע מ-25 ישויות מדיניות זרות (כולל האיחוד האירופי, האו"ם, ומנהלת זכויות האדם והמשפט הבינלאומי) כאשר גרמניה מובילה עם 49,688,588 ש"ח, ואחריה האיחוד האירופי ונורבגיה.
מתוך 205,686,924 ש"ח מימון ממקורות פרטיים, הקרנות המובילות הן הקרן החדשה לישראל (13%), קרן סיגריד ראוסינג (10%), מכון החברה הפתוחה (7%), אמנסטי אינטרנשיונל (6%), קרן מוריה (4%), הקרן לצדק חברתי (2.59%) , קרן הגליל (2%), וקרן האחים רוקפלר (2%).
101,099,846 ש"ח (20%) מסך המימון מגיע ממוסדות דת נוצריים (גופים כנסייתיים), כאשר רוב המוסדות מקבלים את המימון מממשלות זרות ואילו 7% בקירוב הם מוסדות פרטיים או אנשי דת פרטיים.
אחוז ניכר מהגופים הכנסייתיים במימון ממשלתי מעורבים בעצמם בקמפיינים אנטי-ישראלים בחו"ל, כולל קמפיין החרם, משיכת השקעות וסנקציות (BDS) נגד ישראל, לוחמה משפטית וקמפיינים שונים של דמוניזציה.